കര്ഷക പ്രക്ഷോഭത്തിനിടയിലേക്ക് കേന്ദ്ര മന്ത്രിയുടെ വാഹനവ്യൂഹം ഇടിച്ചു കയറ്റി രണ്ട് മരണം, നിരവധിപേര്ക്ക് പരിക്ക് ലഖ്നൗ: ഉത്തര്പ്രദേശിലെ ലഖിംപുര് ഖേരിയില് കര്ഷക പ്രക്ഷോഭത്തിനിടക്ക് കേന്ദ്ര മന്ത്രിയുടെ വാഹനവ്യൂഹം ഇടിച്ചു കയറ്റിയെന്ന് കര്ഷകര്. സംഭവത്തില് രണ്ട് പേര് മരിച്ചതായി റിപ്പോര്ട്ട്. പരിക്കേറ്റ എട്ട് പേരുടെ നില ഗുരുതരമാണ്. ഇവിടെ കഴിഞ്ഞ ദിവസങ്ങളില് മഹാപഞ്ചായത്ത് നടത്തി കര്ഷകര് പ്രതിഷേധിച്ചിരുന്നു. ഇന്ന് യുപി ഉപമുഖ്യമന്ത്രിയും കേന്ദ്ര ആഭ്യന്തര സഹമന്ത്രി അജയ് മിശ്രയും പങ്കെടുത്ത പരിപാടിയിലേക്ക് കര്ഷകര് പ്രതിഷേധവുമായെത്തിയതാണ് പ്രശ്നങ്ങളില് കലാശിച്ചത്. പ്രകോപിതരായ മന്ത്രിമാരുടെ വിഭാഗം പ്രതിഷേധിക്കുന്ന കര്ഷകര്ക്കിടയിലേക്ക് വാഹനം ഓടിച്ചുകയറ്റിയെന്നാണ് ആരോപണം. കേന്ദ്രസഹമന്ത്രി അജയ് മിശ്രയുടെ മകന് ആശിഷ് മിശ്ര ഓടിച്ചിരുന്ന വാഹനം ഓടിച്ചുകയറ്റിയെന്നാണ് ആരോപണം. ഇവിടെ ആശുപത്രിയിലേക്ക് കൊണ്ടുപോകാന് പരിമിതമായ സൗകര്യങ്ങള് മാത്രമാണുള്ളത്. വാഹനങ്ങള്ക്ക് തീയിട്ടെന്നും വിവരമുണ്ട്. രണ്ട് പേര് മരിച്ച വിവരം ലഖിംപൂര് ഭരണകൂടം സ്ഥിരീകരിച്ചിട്ടില്ല.